कर्नाटक संकट: BJP सांसद का कांग्रेस पर पलटवार- 'अपनी समस्याओं के लिए मुझे और एयरक्राफ्ट को दोष न दें'  
बीजेपी सांसद का कांग्रेस पर पलटवार
राजीव चंद्रशेखर ने ट्वीट कर साधा निशाना
कहा- अपनी समस्याओं के लिए BJP या मुझे दोष मत दें
Dear @DrParameshwara - this “aircraft” is a commercial charter - tht has been chartered by many ppl incldg ur own ministers in past !
So dont blame me or an “aircraft” or @BJP4India for the problems in yr crooked corrupt opprtunistic “alliance”. https://t.co/AlQFZjffPV

रिपोर्ट की मानें तो जिस विमान से बागी विधायकों को कर्नाटक से मुंबई ले जाया गया वह 'जुपिटर कैपिटल प्राइवेट लिमिटेड' का है, जिसके संस्थापक और चेयरमैन राजीव चंद्रशेखर हैं. उधर, कंपनी के अधिकारियों ने यह स्वीकार किया कि विधायकों को ले जाने वाला विमान जूपिटर कैपिटल का है. उन्होंने यह स्पष्ट किया है कि वे एक कंपनी चला रहे हैं और जो कोई भी विमान का इस्तेमाल करना चाहे वह कर सकता है.
कंपनी के एक शीर्ष अधिकारी ने अपना नाम गुप्त रखने की शर्त पर न्यूज एजेंसी पीटीआई से कहा, 'यह चार्टर ऑपरेशन है और विमान को नियमित तौर पर विभिन्न व्यक्तियों द्वारा किराए पर लिया जाता है.' हालांकि अधिकारियों ने इस बारे में कोई भी जानकारी देने से इनकार कर दिया कि उड़ान की बुकिंग किसने और किसकी ओर से की थी.
कांग्रेस ने भारतीय जनता पार्टी पर कर्नाटक में जेडीएस के साथ पार्टी की सत्तारूढ़ गठबंधन सरकार को सत्ता से हटाने के लिए षड्यंत्र रचने का आरोप लगाया है. पूर्व मुख्यमंत्री सिद्धरमैया, पूर्व केंद्रीय मंत्री मल्लिकार्जुन खड़गे और कर्नाटक के जल संसाधन मंत्री डीके शिवकुमार ने यह आरोप दोहराया था कि इस दक्षिणी राज्य में वर्तमान राजनीतिक उथल पुथल के पीछे भाजपा है. हालांकि भाजपा ने कहा कि उसका इससे कोई लेना देना नहीं है और यह विद्रोह दोनों सत्ताधारी सहयोगी साझेदारों के बीच विवादों का परिणाम है.
कांग्रेस प्रवक्ता केई राधाकृष्णन ने कहा, 'यह स्पष्ट है कि इसके (सरकार गिराने की कोशिश) पीछे उनका (भाजपा का) हाथ है. वे लोगों को मूर्ख नहीं बना सकते. भाजपा के केंद्रीय नेता इसमें शामिल हैं. उनकी भूमिका पूरी तरह से स्पष्ट है.' उन्होंने दावा किया कि असंतुष्ट विधायकों के शनिवार को राज्यपाल वजुभाई वाला से मुलाकात करके राजभवन से बाहर आने के बाद उन्हें ले जाने के लिए चार्टर्ड विमान को यहां एचएएल हवाई अड्डे पर तैयार रखा गया था. राधाकृष्णन ने आरोप लगाया कि सरकार गिराने का षड्यंत्र एक सप्ताह पहले रचा गया था जब जेडीएस विधायक एएच विश्वनाथ दिल्ली गए थे और वहां भाजपा नेताओं से मिले थे. विश्वनाथ से सम्पर्क नहीं हो सका.